Chilongesa 12
Uno Mulimo Wetu Wakwambulula Wangana Vaulongesa Ngachilihi?
Shimbu kanda afwenga, Yesu ambile ngwenyi: “Kahou mujimbu wamwaza waWangana navakawambulula kumavu kwatwama vatu kwosena, nakupwa unjiho kuli vaka-mafuchi osena, numbanyi kukuma chikeze.” (Mateu 24:14) Jino ou mulimo wakwambulula mukaye kosena navakautesamo ngachilihi? Navakautesamo hakukavangiza jila azachishile Yesu omu apwile hano hamavu.—Luka 8:1.
Tweji kuyanga nakwambulwila vatu hamembo avo. Yesu anangwile tumbaji twenyi vambululenga mujimbu wamwaza kuzuvo hizuvo. (Mateu 10:11-13; Vilinga 5:42; 20:20) Vaka-kwambulula vamulikulukaji lyamyaka lyakulivanga vavalwezele kwakuya nakwambulwila. (Mateu 10:5, 6; Wavaka-Kolinde 2, 10:13) Namakumbi ano nawa, mulimo wetu wakwambulula vaulongesa kanawa, kaha chikungulwilo hichikungulwilo vachihana ngalila yakwambulwila. Echi cheji kutukafwanga tutesemo lushimbi lwaYesu ‘lwakwambulila vatu mujimbu nakuhana unjiho.’—Vilinga 10:42.
Twafwila kuhanjika navatu kala kweshokwo natuvawana. Yesu ahanyine nawa chakutalilaho hakwambulwila vatu kuvihela vyasanga vyakufwana nge kungenge yakalungalwiji nakulishima vaswichilenga vatu meya. (Mako 4:1; Yowano 4:5-15) Nayetu nawa tweji kuhanjikanga navatu hamijimbu yamuMbimbiliya kukala chihela tweji kuvawananga, numba vapwa mumikwakwa, chipwe kuvihela vyakusekasanyina, chipwe kumilemba yakuhemena, chipwe kuzachisa shinga. Tweji kwambulilanga navaze twalihata navo, navakwetu vaka-shikola chipwe vaka-milimo, navausoko wetu nge chinahase. Vyuma vyosenevi vikiko vinalingisa mamiliyoni avatu kumavu kwosena vevwenga mujimbu wamwaza ‘waulwilo.’—Samu 96:2.
Nayenu munahase kwazana mujimbu wamwaza waWangana waKalunga nakausoko kenu chipwe nasepa lyenu, nakuvalumbunwina vyuma navakanganyala kulutwe. Kanda kuswekela vakwenu ou mujimbu wamwaza walutalililoko. Valwezenuwo oholili vene ngana!
Uno “mujimbu wamwaza” muka twatela kwambulula?
Uno Vinjiho jaYehova veji kulondezezanga ngachilihi jila azachishile Yesu hakwambulula?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn